Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22 – u daljnjem tekstu: Zakon) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na 17. sjednici od 14. prosinca 2023. godine, donosi

**PROGRAM JAVNIH POTREBA U OSNOVNOM ŠKOLSTVU**

**GRADA ŠIBENIKA ZA 2024. GODINU**

**I. UVOD**

Ovim Programom utvrđuju se javne potrebe u osnovnom školstvu Grada Šibenika za 2024. godinu za koje se sredstva osiguravaju u Proračunu Grada Šibenika za 2024. godinu i projekcijama za 2025.-2026. godinu u sveukupnom iznosu od 16.190.434,00 EUR.

 Na administrativnom području Grada Šibenika redoviti osnovnoškolski programi provode se u 9 matičnih osnovnih škola i 10 područnih škola u kojima je u 2023/2024. školskoj godini ukupno upisano 3.251 učenika u 195 razredna odjela.

 U Proračunu Grada Šibenika sredstva za financiranje javnih potreba u osnovnom školstvu osiguravaju se za redovnu djelatnost osnovnih škola i kapitalna ulaganja u škole na način:

 a) sredstava za decentralizirane funkcije osnovnog školstva

 (financiranje minimalnog financijskog standarda),

 b) ostala sredstva za redovnu djelatnost i dodatna ulaganja u školske prostore

 c) sredstava za poboljšanje standarda u osnovnom školstvu

 (financiranje iznad minimalnog financijskog standarda).

**II. DECENTRALIZIRANE FUNKCIJE - MINIMALNI FINANCIJSKI STANDARD**

 **Planirana sredstva 1.148.532,00 EUR**

 Sredstva za financiranje minimalnog financijskog standarda osnovnog školstva osiguravaju se u Proračunu Grada Šibenika temeljem Odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2023. godini („Narodne novine“, broj 8/23 - u daljnjem tekstu: Odluka) i Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu („Narodne novine“, broj 8/23 -u daljnjem tekstu: Uredba). Sukladno navedenom, potrebna sredstva za realizaciju ovih rashoda ostvaruju se iz dodatnog udjela poreza na dohodak po stopi od 1,9 %, a razlika do ukupno bilanciranih prava prema prethodno navedenoj Odluci ostvaruje se s pozicije pomoći izravnanja za decentralizirane funkcije u Državnom proračunu Republike Hrvatske za 2024. godinu.

 Slijedom navedenog, iz sredstava za decentralizirane funkcije osigurava se financiranje minimalnog financijskog standarda javnih potreba osnovnog školstva za:

1. materijalne i financijske rashode,
2. rashode za tekuće i investicijsko održavanje,
3. rashode za nabavu proizvedene dugotrajne imovine i dodatna ulaganja na

nefinancijskoj imovini.

 U Proračunu Grada Šibenika za 2024. godinu planirana su decentralizirana sredstva za osnovne škole u iznosu od 952.355,00 EUR koja se odnose na materijalne i financijske rashode i rashode za tekuće i investicijsko održavanje, te 196.177,00 EUR za kapitalna ulaganja u škole, što je sveukupno 1.148.532,00 EUR.

 Nakon donošenja Odluke Vlade Republike Hrvatske za 2024. godinu i točno utvrđenog iznosa decentraliziranih sredstava, Grad Šibenik će donijeti vlastitu odluku o mjerilima i načinu financiranja decentraliziranih funkcija osnovnog školstva za 2024. godinu.

**III. REDOVNA DJELATNOST OSNOVNIH ŠKOLA I DODATNA ULAGANJA U ŠKOLSKE PROSTORE**

 **Planirana sredstva: 12.781.554,00 EUR**

 Proračunom Grada Šibenika planirani su i vlastiti i namjenski prihodi proračunskih korisnika – osnovnih škola iz drugih izvora (državnog i županijskog proračuna, donacija, EU sredstava i sl.) kojima se financira njihova redovna djelatnost u iznosu od 12.450.791,00 EUR, te dodatna ulaganja i opremanje školskih prostora u iznosu od 330.763,00 EUR.

 Sredstva za financiranje redovne djelatnosti osnovne škole prikazuju u svojim financijskim planovima sukladno opsegu djelatnosti, te se ista planiraju prema uputama i zadanim indeksima iz Smjernica ekonomske i fiskalne politike Vlade RH za razdoblje 2024-2026. godine.

 Planirana sredstva odnose se na troškove za plaće zaposlenika, službena putovanja, stručno usavršavanje zaposlenika, ostale naknade troškova zaposlenima, uredski materijal i ostale materijalne rashode, troškove energije, materijal i dijelovi za tekuće i investicijsko održavanje, sitni inventar, službenu, radnu i zaštitnu odjeću i obuću, usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne usluge, ostale usluge, premije osiguranja, reprezentaciju, članarine, pristojbe i naknade, ostale nespomenute rashode poslovanja, bankarske usluge i usluge platnog prometa, zatezne kamate, nabavu knjiga i školskih udžbenika, te za ulaganja u postrojenja i opremu.

Pored navedenih izvora financiranja, vlastitim sredstvima Grada Šibenika osiguravaju se sredstva za financiranje redovne djelatnosti osnovnih škola u visini od 584.618,00 EUR, od čega se najveći dio sredstava odnosi na troškove prijevoza učenika za koje je planirano 562.640,00 EUR.

,

**IV.** **ŠIRE JAVNE POTREBE u osnovnom ŠKOLSTVU - FINANCIRANJE**

 **IZNAD MINIMALNOG FINANCIJSKOG STANDARDA**

 **Planirana sredstva: 2.260.348,00 EUR**

 Programom javnih potreba u osnovnom školstvu Grada Šibenika za 2024. godinu obuhvaćene su i aktivnosti širih javnih potreba koje se financiraju iz vlastitih sredstava Grada Šibenika, te ostalih izvora financiranja – prvenstveno sredstava Državnog proračuna i EU fondova kojima se želi podići kvaliteta osnovnoškolskih programa namijenjena učenicima i roditeljima sukladno iskazanim potrebama i interesima, ali i sveukupnog standarda u osnovnim školama.

 Aktivnosti su sljedeće:

 **1. AKTIVNOST: Produženi boravak**

 Zakonom je uvođenje i provođenje ovoga programa u osnovnim školama povjereno jedinicama lokalne i područne (regionalne) samouprave koje i financiraju izvođenje programa.

 Produženi boravak je neobvezni oblik neposrednog odgojno-obrazovnog rada pod vodstvom učitelja, a namijenjen je učenicima nižih razreda osnovne škole koji se provodi izvan redovite nastave s organiziranim boravkom, prehranom i učenjem u prostorima škole.

 Osnovne škole organiziraju produženi boravak za potrebe svojih učenika (po potrebi i za učenike izvan svoga upisnog područja), a usklađen je s potrebama zaposlenih roditelja, organizacijskim, kadrovskim i prostornim uvjetima škole. Financijska sredstva za provođenje aktivnosti produženog boravka odnose se na sredstva za plaće i ostala materijalna prava učitelja, dok sredstva za prehranu osiguravaju roditelji.

 U 2023/2024. školskoj godini ova aktivnost provodi se u 16 odgojno-obrazovnih skupina za sveukupno 282 učenika i to:

- u OŠ Tina Ujevića za dvije odgojno- obrazovne skupine koje pohađa sveukupno 43 učenika

 prvih i drugih razreda;

- u OŠ Jurja Šižgorića za tri odgojno-obrazovne skupine koje pohađa sveukupno 52 učenika ,

 Prvih i drugih razreda;

- u OŠ Jurja Dalmatinca za dvije odgojno- obrazovne skupine koje pohađa sveukupno 34 učenika

 prvih i drugih razreda;

- u OŠ Petra Krešimira IV za tri odgojno- obrazovne skupine koje pohađa sveukupno 55

 učenika prvih i drugih razreda;

- u OŠ Fausta Vrančića za dvije odgojno- obrazovne skupine (kombinacija) koju pohađa ukupno

 25 učenika prvih-trećih razreda;

- u OŠ Meterize za dvije odgojno- obrazovne skupine koju pohađa ukupno 34 učenika prvih i

 drugih razreda i

- u OŠ Vidici za dvije odgojno- obrazovne skupine koju pohađa ukupno 39 učenika prvih razreda.

 ***U Proračunu Grada Šibenika za 2024. godinu planirana sredstva za ovu aktivnost iznose 458.580,00 EUR.***

**2. AKTIVNOST: Jednokratna novčana pomoć za nabavu radnih bilježnica i drugog obrazovnog materijala**

 Pravo na jednokratnu novčanu pomoć za nabavu radnih bilježnica i drugog obrazovnog materijala ostvaruju korisnici dječjeg doplatka sukladno članku 6. stavak 1. Zakona o doplatku za djecu („Narodne novine“ 94/01, 138/06, 107/07, 37/08, 61/11, 112/12, 82/15 i 58/18), isključivo s prebivalištem na području Grada Šibenika, za svu djecu učenike osnovnih škola Grada Šibenika koju uzdržavaju, ako to pravo ne ostvaruju po drugoj osnovi.

 Jednokratna novčana pomoć za nabavu radnih bilježnica i drugog obrazovnog materijala iznosi:

 - 40,00 EUR po uzdržavanom učeniku/ci od 1. do 4. razreda,

 - 70,00 EUR po uzdržavanom učeniku/ci od 5. do 8. razreda.

 ***U Proračunu Grada Šibenika za 2024. godinu planirana sredstva za ovu aktivnost iznose 40.000,00 EUR.***

 **3. AKTIVNOST: Projekt Erasmus+**

 Erasmus+ program je Europske unije kojim se podupire rad na međunarodnim projektima usmjerenim na modernizaciju i internacionalizaciju sektora obrazovanja, osposobljavanja mladih i sporta. On pomaže učenicima svih uzrasta da steknu znanje i iskustvo u institucijama i organizacijama u različitim zemljama. Tijekom školske 2023/2024. godine ovaj program planira se provoditi u OŠ Jurja Šižgorića, OŠ Tina Ujevića, OŠ Brodarica i OŠ Meterize koje se samostalno prijavljuju kao partneri na programima razmjene.

***U Proračunu Grada Šibenika za 2024. godinu planirana sredstva za ovu aktivnost iznose 51.542,00 EUR.***

1. **AKTIVNOST: Projekt Pomoćnici u nastavi 5**

 U cilju uključivanja učenika s posebnim obrazovnim potrebama u redoviti sustav odgoja i obrazovanja, Grad Šibenik provodi projekt „Pomoćnici u nastavi 5“ jer je projekt „Pomoćnici u nastavi 4“ uspješno završen u srpnju 2023. godine. Grad se u partnerstvu s 9 osnovnih škola javio na otvoreni poziv na dostavu projektnih prijedloga SF.2.4.06.01. „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza VI.“ koje je raspisalo Ministarstvo znanosti i obrazovanja za dodjelu sredstava iz Europskog socijalnog fonda + (ESF+) uz obavezno sufinanciranje iz državnog i gradskog proračuna. Projektni prijedlog je prihvaćen, te je sklopljen Ugovor o dodjeli bespovratnih sredstava. Ugovorom je definirana ukupna vrijednost projekta u iznosu od 376.957,20 EUR za jednogodišnje razdoblje.

 Grad Šibenik je za početak školske godine 2023./2024. dobio suglasnost Ministarstva znanosti i obrazovanja za uključivanje 52 pomoćnika u nastavi, za ukupno 52 učenika s teškoćama u razvoju.

Partnerske osnovne škole na projektu su: OŠ Petra Krešimira IV., OŠ Meterize, OŠ Tina Ujevića, OŠ Jurja Šižgorića, OŠ Jurja Dalmatinca, OŠ Fausta Vrančića, OŠ Brodarica, OŠ Vidici i OŠ Vrpolje.

***U Proračunu Grada Šibenika za 2024. godinu planirana sredstva za ovu aktivnost iznose 324.590,00 EUR.***

1. **AKTIVNOST: Projekt Pomoćnici u nastavi 6**

S obzirom da će u kolovozu 2024. godine završiti projekt „Pomoćnici u nastavi 5“, Grad Šibenik će, ukoliko se objavi, prijaviti projekt „Pomoćnici u nastavu 6“na Javni poziv za dodjelu bespovratnih sredstava za buduće razdoblje počevši od školske godine 2024./2025. Tim projektom se planira uključiti sve prihvatljive učenike s teškoćama u razvoju koji pohađaju osnovne škole na području grada Šibenika čiji je osnivač Grad Šibenik. Očekujemo uključivanje minimalno 50 pomoćnika u nastavi koji će pružati podršku za minimalno 50 učenika s teškoćama u razvoju.

***U Proračunu Grada Šibenika za 2024. godinu planirana sredstva za ovu aktivnost iznose 245.610,00 EUR.***

 **6. AKTIVNOST: Projekt „Školski medni dan“**

 Osnovne škole Grada Šibenika sudjelovat će u provedbi nacionalnog programa „Školski medni dan“ koji se provodi u suradnji sa Ministarstvom poljoprivrede. Cilj programa je educiranje djece i njihovih roditelja o važnosti konzumiranja meda i njegovog uključivanja u prehranu, te važnosti pčelarstva za sveukupnu poljoprivrednu proizvodnju i biološku raznolikost, čime se stvaraju bolji uvjeti za pozicioniranje meda hrvatskih pčelinjaka na tržištu. Projektom će svi učenici prvih razreda u 9 osnovnih škola dobiti nacionalnu staklenku meda lokalnog proizvođača, prigodne slikovnice i edukacijske brošure.

***U Proračunu Grada Šibenika za 2024. godinu planirana sredstva za ovu aktivnost iznose 1.588,00 EUR.***

**7. AKTIVNOST: Projekt „Školska shema“**

U svim osnovnim školama Grada Šibenika provodi se projekt Školska shema voća i povrća, te mlijeka i mliječnih proizvoda. U školskoj godini 2023./2024. projektom je obuhvaćeno 3189 učenika u 9 osnovnih škola koji jednom tjedno besplatno dobivaju sezonsko voće, mlijeko ili mliječni proizvod.

Projekt je usmjeren prema usvajanju dobrih prehrambenih navika djece od najranije dobi koje utječu na kvalitetu života i borbi protiv pretilosti uzrokovane lošim prehrambenim navikama. Glavni cilj je povećati potrošnju zdrave hrane kod djece u razrednoj i predmetnoj nastavi, te im na taj način uravnotežiti prehranu i promovirati zdrave prehrambene navike. Za školsku godinu 2023/2024. Grad Šibenik će ponovo prijaviti sve osnovne škole za sudjelovanje u projektu po raspisanom javnom pozivu od strane Agencije za plaćanja.

***U Proračunu Grada Šibenika za 2024. godinu planirana sredstva za ovu aktivnost iznose 43.302,00 EUR.***

**8. AKTIVNOST: Državna prehrana**

Početkom školske godine 2023./2024. provodi se Nacionalni projekt osiguravanja jednog školskog obroka učenicima osnovnih škola, sukladno Odluci o kriterijima i načinu financiranja, odnosno sufinanciranja troškova prehrane za učenike osnovnih škola za školsku godinu 2023/2024. Vlade Republike Hrvatske. Odlukom se obvezuju osnivači škola da osiguraju jedan školski obrok za sve učenike u osnovnim školama bez obzira na materijalni status, a sredstva su osigurana iz Državnog proračuna u iznosu od 1,33 EUR (10,00 kn) po učeniku po nastavnom danu.

U osnovnim školama čiji je osnivač Grad Šibenik u organiziranoj školskoj prehrani, sudjeluje više od 3200 učenika, što je više od 90%, odnosno sva djeca izuzev onih čiji roditelji/skrbnici su eksplicitno odbili sudjelovati u organiziranoj prehrani.

***U Proračunu Grada Šibenika za 2024. godinu planirana sredstva za ovu aktivnost iznose 781.500,00 EUR.***

 **9. AKTIVNOST: Besplatne higijenske potrepštine za učenice osnovnih škola Grada**

**Šibenika**

 Rezultati istraživanja o menstrualnom siromaštvu u Republici Hrvatskoj odnosno korištenju menstrualnih potrepština, njihovoj potrošnji i dostupnosti, uvjetima održavanja menstrualne higijene kod kuće i u školi, kao i sramu koji se vezuje uz menstruaciju su pokazali da dio djevojčica ne može sebi priuštiti potrebne higijenske potrepštine, te zbog toga često izostaju s nastave tijekom školovanja. U cilju podizanja kvalitete života učenica u osnovnoškolskom obrazovanju i prevenciju isključenosti i u školskoj 2023/2024. godini Grad Šibenik nastavlja sa inicijativom da se osigura kupnja higijenskih uložaka za sve učenice osnovnih škola Grada Šibenika kojima je to potrebno.

***U Proračunu Grada Šibenika za 2024. godinu planirana sredstva za ovu aktivnost iznose 6.636,00 EUR.***

 **10. AKTIVNOST: KAPITALNA ULAGANJA U ŠKOLE**

 U okviru aktivnosti kapitalnih ulaganja u osnovnim školama (u sveukupnom iznosu od 833.940,00 EUR) dio ulaganja odnosi se na radove sanacija i opremanja školskih prostora koje škole samostalno planiraju i obavljaju sukladno osiguranim sredstvima iz različitih izvora financiranja (pomoći iz državnog/županijskog/gradskog proračuna, vlastitih prihoda, donacija, naknada s naslova osiguranja, sredstava fondova EU i ostalih pomoći) u iznosu od 330.763,00 EUR. Preostali dio ulaganja u školske prostore provodi Grad Šibenik (pored DEC sredstava od 196.177,00 EUR) iz vlastitih proračunskih izvora za što je planirano 307.000,00 EUR.

Kapitalna ulaganja koja Grad Šibenik planira realizirati tijekom 2024. godini odnose se na projekte:

- izgradnje nove OŠ Vrpolje (za troškove izrade Glavnog i Izvedbenog projekta u iznosu

 od **85.000,00 EUR**);

- izgradnje OŠ Ražine (za troškove izrade Glavnog i Izvedbenog projekta u iznosu

 od **100.000,00 EUR**);

- dogradnje OŠ Jurja Dalmatinca (za troškove izrade dokumentacije Glavnog projekta s

 pripadajućom projektnom dokumentacijom za rekonstrukciju i dogradnju škole u iznosu od

 **66.000,00 EUR**);

- uređenje novih prostorija OŠ Fausta Vrančića (za izradu projektne dokumentacije rekonstrukcije

 prostora u iznosu od **6.000 EUR**);

- dogradnje OŠ Brodarica (za troškove izrade Idejnog projekta dogradnje škole A+B u iznosu

 od **50.000,00 EUR**).

 ***U Proračunu Grada Šibenika za 2024. godinu ukupno planirana sredstva za ovu aktivnost iznose 307.000,00 EUR.***

**V. ZAVRŠNA ODREDBA**

 Ovaj Program objavit će se u „Službenom glasniku Grada Šibenika“, a stupa na snagu 1. siječnja 2024. godine.

KLASA: 602-02/23-01/2

URBROJ: 2182-1-05/1-23-5

Šibenik, 14. prosinca 2023.

GRADSKO VIJEĆE GRADA ŠIBENIKA

 PREDSJEDNIK

 dr.sc.Dragan Zlatović,v.r.